
Bestyrelsens beretning 2025/26

Der har været fart på i sæson 25/26. Vi har kørt mange af vores aktiviteter som vi plejer, men samtidig bygget op internt. Vi har fået sat nogle mål - og for at nå dem skal vi have gjort foreningen klar til det.

Faciliteter og Redskaber
Den vigtigste opgave for bestyrelsen har altid været at sørge for gode faciliteter til holdene og foreningerne der træner i faciliteterne. I sæsonen har vi startet et redskabsudvalg op – plintudvalget i respekt for historien – som fremadrettet får ansvar for redskaber og faciliteter.
Der er blevet ryddet ud i gamle redskaber, og lagt en plan for reparationer og indkøb. I år er der bl.a. blevet repareret videoforsinkelse og redskaber. Vi har haft en DMT til låns, som der er planer om at indkøbe. Hele budgettet er ikke blevet brugt, hvorfor nogle af indkøbene er udskudt til den kommende sæson.
Der er bl.a. planer om nyt nøglesystem, trampoliner og en trailer vi har fået bevilget penge til.

Frivillige
De frivillige i foreningen er dem der holder hjulene kørende og vi har et mål om at foreningen skal være et godt sted at være frivillig.
Vi har gennem de sidste par år undersøgt hvad der motiverer vores frivillige, og det er vi nu i gang med at skræddersy foreningens tilbud til. Både motivationsprofiler og sæson-evalueringer begynder at vise hvilken vej vi bør gå.
I sæson 25/26 har vi gjort noget ekstra ud af afslutnings-arrangementet, hvor alle frivillige i foreningen og på landsdelsholdene var med ude og stå på wakeboard ved Herning Havn. Der var også en studietur til Boxen, hvor vi i år inviterede medlemmer med.
Fra sæson 26/27 er der lavet fast aftale med KLG om at tage MiniJuniorinstruktørerne med ind som frivillige i HHG på lige fod med de andre landsdelsholdsinstruktører.
Samtidig vil vi skrue på nogle af de ting vi kan se vores frivillige efterspørger. Vi vil i sæson 26/27 arbejde på at nedsætte et udvalg der skal arbejde med frivillige og frivillighed i foreningen, og så er der planer om at vi skal have foreningstøj for alle frivillige.
Vi arbejder stadig på at dokumentere opgaver – og samtidig bliver vi opmærksomme på områder og roller der skal rekrutteres til. En af de næste store opgaver bliver at kigge på hvilke roller der kan splittes op og findes alternative ressourcer til.
Vi har i år arbejdet med at få struktur på vores velkomstforløb, forbedre rekrutteringen af specielt ”Ad-hock” hjælp, og fået bedre styr på stamdata på vores frivillige.

Landsdelsholdene
Landsdelsholdene er i høj grad foreningens ansigt udadtil. De har i sæsonen leveret nogle flotte opvisninger, og været vidt omkring. Vi er begyndt at kigge på om holdene kan bruges mere aktivt i arbejdet med at skabe interesse for gymnastik i området. Vi er dog også nødt til at respektere at der lige nu ikke kan lægges ekstra over på instruktørerne.
I forhold til vores målsætninger, så har det specielt været i fokus at der skal være nogle gode træningsmiljøer med kvalitetsindhold på holdene, og det er noget LU arbejder meget med. Fra sæson 26/27 vil der bl.a. blive tilknyttet faste vejledere på juniorholdene, som instruktørerne kan sparre med. Også selve tonen og miljøet omkring de udtagede hold er der fokus på.
Både Juniorhold, Spring Elite og Ynglingehold har i 25/26 været i Riccione, og Rep-holdet har været i Costa Rica. Selvom det er et stort arbejde at lave disse ture, er vi glade for at holdene tager ud – det er noget af det der er med til at gøre det til noget helt specielt at gå på landsdelshold.

Aktiviteter 
På aktivitets-siden har vi afprøvet lidt forskelligt. Spor12 har kørt, men derudover har vi også haft FaceOff League og drenge-aften, DM-uge og “hjem fra Efterskole”.
I foråret havde vi besøg af FaceOff med deres konkurrence, for at skabe mere opmærksomhed om hvad gymnastik også kan. Gjellerup Sdr. Havde hold der deltog i konkurrencen, og i forlængelse med havde vi drenge-aften for områdets drenge.
DIF afholdt igen i år DM uge i Herning, og i samarbejde med Herning Idrætsråd og Gjellerup Sdr., havde vi en aktivitet på torvet. I hverdagene havde Gjellerup Sdr besøg af en masse skolebørn, og i weekenden kunne gæster komme forbi og prøve gymnastik-aktiviteter – dog ændret til glidebane, pga vejret.
Hjem fra Efterskole forløb rigtig godt, og der var god opbakning fra de deltagende skoler. Der er planer om at gentage succesen med flere skoler kommende sæson.
For aktiviteterne, så handler det for os om både at få skabt noget opmærksomhed omkring gymnastikken, vores hold og de foreninger der er i området, men det handler i lige så høj grad om at være synlige. Både i byen men også over for samarbejdspartnere, kommunen, osv. Det er stadig et område vi kan udvikle på, så det kan bidrage positivt til foreningens mål.

Stævner
Megamix kørte igen med fuldt hus, og hele 24 hold var i år på venteliste. Overskuddet på stævnet er steget, og specielt et stort antal tilskuere har været med til at bidrage positivt til økonomien. Udvalget har afprøvet nye tiltag med merchandise, som også vil køre næste år.
Forårsfesten blev i år afholdt i vores egne lokaler i gymnastikhallen. Festen var på mange måder som vi forestiller os den skal være. God opbakning fra foreninger og hold fra området, og også flere tidligere gymnaster lagde vejen forbi. Der var både livemusik, DJ og god stemning – alt sammen i vores egne lokaler. Dog kører festen med et underskud som vi skal have rettet op på.
Vi har i 25/26 afstået fra at arrangere ynglingestævne, og igen i 26/27 AfterRep-stævne, samt DGI’s oplevelsesstævne. Selvom vi gerne ville, må vi også erkende at vi er nødt til at prioritere, både ift. ressourcer, økonomi og formål.

Udvikling af foreningen
Internt har vi arbejdet med at organisere os, og lave nye arbejdsgange for dokumenter, budget, kommunikation, osv. Det er et større arbejde, men virkningen begynder at kunne ses.
Administrativt har vi fået styr på vores håndtering af udgifter der nu udelukkende kører digitalt med godkendelser i sikre kanaler.
Vi køber fra 25/26 bogføringshjælp ved Herning Idrætsråd, og der skal fremadrettet laves kvartalsvise regnskaber, så bestyrelsen har bedre beslutningsgrundlag.
SharePoint og Teams er ved at være så gennemarbejdet at vi fra sæson 26/27 flytter alle foreningens frivillige over på løsningen. Intern kommunikation, deling af dokumenter og viden, mm vil derfor i fremtiden foregå på den platform foreningen stiller til rådighed.
Vi har også fået lavet et foreløbigt en-mands-udvalg til markedsføring og sociale medier, men det er tanken at det skal vokse efterhånden som vi bliver klogere på det område. FaceOff har stået for at producere materiale til os de sidste par sæsoner.

Omgivelserne og centeret
Centeret er i udvikling og i 2026 åbner efterskolen, Arena X, ved siden af Sportscenteret. Derudover inddrages den gamle opvisningshal til Sandarena, som muligvist påbegyndes i 2027.
Samlet set er der stigning i belægningen i centeret, og gymnastikhallen er ingen undtagelse, med 2514 timer i 2025, stigende fra 2054 timer i 2024.  
Vi mærker at der er større rift om tiderne, og at der også i stigende grad er flere arrangementer der booker sig ind i gymnastikhallen, men det er godt med et center med meget aktivitet, da det bidrager til de faciliteter vi benytter i hverdagen.
Vi har i året deltaget i brugermøde, hvor vi har mødt de andre klubber, og der er blevet snakket ønsker og behov fra klubberne. Her har vi også luftet vores tanker om der på sigt skal gøres noget ved vores gymnastik-faciliteter.

Økonomi
Økonomisk set er foreningen godt rustet, med en flot egenkapital. Vi har i 25/26 budgetlagt med at lægge 90.000 kr. fra til større udgifter senere.
Det er klart, at hvis ambitionerne og ønskerne i foreningen stiger, er der også behov for at kigge på hvordan der kan hentes flere midler. Både fondssøgning og sponsorater er stadig et punkt hvor vi gerne vil udvikle. 
Kontingenterne på landsdelsholdene ligger lavt i forhold til landsgennemsnittet, og de har været holdt nede i mange år. Fra 26/27 vil der komme en stigning, som primært vil blive geninvesteret i de frivillige der driver holdene.

Tak til Nikolaj
Til sidst skal der lyde en stor tak til Nikolaj, som har valgt at træde ud af bestyrelse og LU. Tak for det store arbejde du har lagt i foreningen gennem 10 år - både som instruktør, udvalgsmedlem og i bestyrelsen!

